કેન્દ્ર સરકારનાં નોટબંધીનાં નિર્ણયની અસર સૌથી ચમકદાર એવા હીરા ઉદ્યોગને પણ નડી રહી છે. સુરતના હીરા ઉદ્યોગની ડિમાન્ડ ઇન્ટરનેશનલ લેવલે છે. બજારમાં કામ કરનારા લોકો પણ તૈયાર છે. ઑર્ડરની ડિમાન્ડ પણ છે, પરંતુ કૅશ નથી એટલે ગાડી દોડાવવી કેવી રીતે? ૨૦૦૮ની મંદીમાં તો ઇન્ટરનેશનલ લેવલે ડિમાન્ડ ન હતી એટલે સમસ્યા ઊભી થઇ હતી. હાલમાં તો આવી કોઇ સમસ્યા નથી છતાં કૅશ વગર બેસી રહેવાનો વારો આવ્યો છે. લોકો હવે કૅશથી ચેક સિસ્ટમ પર આવવાની વાત કરવા લાગ્યા છે પરંતુ તે કેટલું શક્ય છે તે અંગે ઘણાને શંકા છે. હાલ તો કારીગરો બેરોજગાર ન થઇ જાય તે માટે થોડાંઘણાં કામકાજ શરૂ થયાં છે પરંતુ બજારમાં કૅશ ક્યારે આવશે તે કોઇ જાણતું નથી. કૅશથી ચેક પર શિફ્ટ થયા પછી સરકારી દખલગીરી તો નહીં વધી જાયને તેનો બધાને ડર સતાવે છે. આમ, હીરા ઉદ્યોગ ફરીથી કેટલા સમય પછી ધમધમતો થશે તે કોઇ પણ ચોક્કસ રીતે કહી શકતું નથી. કોઇ કહે છે મહિનામાં શરૂ થઇ જશે તો કોઇ કહે છે હજુ ૬ મહિના નીકળી જશે. ત્યાં સુધી હજારો લોકોની રોજગારીનું શું તે મોટો પ્રશ્ન છે?